Birthe Skaarup (DF), 2006-11-08:
Som der står i lovforslaget, har Dansk Folkeparti og en række andre partier her i Folketinget indgået en aftale med regeringen om en ny handlingsplan vedrørende veterinær- og medicinområdet.
Vi synes, at planen er blevet godt implementeret i det her forslag, i forhold til hvordan den aftale, som vi indgik, var.
Der er afsnittet om det humane område og afsnittet om det veterinære område.
Vi mener, at loven vil skabe større gennemsigtighed, og at den er udtryk for en løbende modernisering, som blev igangsat allerede i 2000, og som så er videreført.
Adgangen til at yde omkostningsbegrundede rabatter gør det muligt at få nogle effektiviseringsgevinster, der kommer både forbrugerne og det offentlige til gode, for halvdelen af rabatterne tilfalder det offentlige via en reduktion af apotekernes samlede bruttoavance.
Med loven bliver det forbudt for leverandørerne, såfremt de handler med apoteksforbeholdte humanmedicinske lægemidler, at udbetale bonus eller andre goder til slutbrugerne af lægemidler.
Det var et must for alle partier, at man ikke skal kunne omgå fastprissystemet.
Desuden var vi alle også enige om, at der indføres en skiltepligt vedrørende leverandørernes omkostningsbegrundede rabatter, så de er åbne og tilgængelige og fremgår specifikt af fakturaen med egne konti og uden modregning.
Det var også et krav, at der skal foretages en evaluering af regnskaberne for 2007.
Partierne var, da vi lavede aftalen, også inde på markedsføringsaktiviteter og reklame, idet det er nødvendigt, synes vi, at sikre salg og ordination af lægemidler, ligesom der er sket en præcisering af regnskabsføring og god bogføringsskik.
I aftalen er kravene til basissortimenterne indskrænket fra 16 til 9 præparater på det humane område, og det er jo på baggrund af mindre salg af nogle ens varetyper.
Men vi har også nikket til, at cafeer, diskoteker og restauranter får mulighed for at sælge eksempelvis rygeafvænningsmidler uden at skulle føre hele det større basissortiment.
På den baggrund er der nu lovmæssig adgang for, at Lægemiddelstyrelsen kan opkræve bøder, såfremt butikkerne ikke overholder gældende lovgivning.
Vi er nået et stykke vej mod afskaffelsen af rabatter i apoteksvæsenet.
Om vejen fremover er mere liberalisering, vil tiden vise, men vigtigt er det, synes vi, at forsyningssikkerheden for borgerne er til stede i hele landet.
Vedrørende det veterinære område er der med loven sket denne yderligere liberalisering.
Distribution af lægemidler til dyr skal fremover ske forsvarligt og sikkert, og udleveringen af lægemidler vil ske med nødvendig og uvildig information og rådgivning.
Det synes jeg også at alle var enige om.
Desuden er der dyrlægerne, der udsteder recepterne, og det skal gøres med det klare budskab, at fødevaresikkerheden og dyrevelfærden skal være i højsædet, også fordi der afsættes yderligere økonomi hertil.
Endvidere skal distributionen af lægemidler til produktionsdyr ske i åben konkurrence med fri prisdannelse, og endelig skal andre virksomheder end apotekerne kunne forhandle lægemidlerne.
Det er som tidligere omtalt vigtigt for Dansk Folkeparti, at fødevaresikkerhed og dyrevelfærd er højt prioriteret.
Derfor mener vi, at det er nødvendigt, at der i løbet af 2009 gennemføres en evaluering, hvilket man også har sluttet op omkring.
Der skal også ske en årlig vurdering af forbruget af veterinær medicin til produktionsdyr, og den vurdering skal finde sted i første kvartal i det efterfølgende år, således at vi som partier nøje kan følge forbruget af den veterinære medicin og gribe ind, såfremt liberaliseringen skulle få forbruget til at stige.
Dermed synes vi, at vi er dækket ind, og vi kan tilslutte os forslaget og vil selvfølgelig arbejde videre sammen med andre i udvalget, hvis der er regler, som man synes ikke er præcise nok.
M013s08560926tojo.fm Page 918 Friday, January 5, 2007 12:54 PM